Nóg weermagperde vrek, is siek 'weens swak sorg' | Maroela Media
Een van die weermagperde wat verlede jaar in swak kondisie op 'n perseel gekry is. (Foto: NDBV)
Die Nasionale Raad van DBV sê hy is geskok deur die Suid-Afrikaanse Weermag se onvermoë om na die perde in sy sorg om te sien.
Die raad en die weermag stamp weer koppe nadat 'n perd in 'n terminale stadium van Afrika-perdesiekte by 'n weermagperseel by Rooiwal buite Pretoria van kant gemaak moes word. Die raad sê die perd sou andersins op 'n afgryslike manier gevrek het.
Die NDBV beweer 13 perde het voor die raad se besoek vroeër die maand reeds gevrek of is van kant gemaak weens die weermag se "gejaagde en ondeurdagte besluit" om die diere te verskuif. Etlike van die diere het gebreekte bene gehad of het weens onbekende oorsake gevrek. Net 47 van die 60 perde wat oorspronklik daarheen geskuif is, bly oor.
Die NDBV se woordvoerder, Meg Wilson, het gesê spesifieke siektes kom in dié gebied voor, wat beteken dieresorgorganisasies hervestig – weens die verhoogde risiko's – nié perde daar nie. Die raad is sedertdien ook al twee keer terug na die perseel om die situasie te monitor. Wilson sê Afrika-perdesiekte en verskeie ander siektes is by van die oorblywende perde gediagnoseer.
Die NDBV was verlede jaar ook in 'n relletjie met die weermag betrokke toe die raad verskeie perde by die Potchefstroom-basis aangetref het wat besig was om van die honger te vrek. Altesame 25 perde is tóé van kant gemaak.
Ná 'n konsultasieproses het die NDBV destyds 69 van die wilde perde verwyder en na 'n veilige plek geneem. Die weermag het onderneem om die oorblywende 60 perde na 'n fasiliteit by Rooiwal, buite Pretoria, te neem.
"Korrespondensie hieroor is gerig aan die hoof van die weermag, genl. Solly Shoke en die hoof van die leër, lt.genl. Lindile Yam, waarin hulle gemaan word dat die besluit om die perde na Rooiwal te skuif nie in die diere se beste belang is nie. Die NDBV se vrese is geïgnoreer," het Wilson gesê.
Wilson het gesê daar was onder meer kommer oor die voorkoms van siektes in die gebied, 'n gebrek aan behoorlike fasiliteite om wilde perde te hanteer en die feit dat die eiendom ver weg is van die weermag se veeartsenykundige instituut-hospitaal.
Die weermag het die diere steeds na Rooiwal geskuif.
Wilson het gesê daar is geen stalle vir die perde nie en dat die diere heeltemal wild is. Die weermag wil hulle glo oplei.
Maroela Media het vroeër berig die NDBV het in 2016 'n formele memorandum van ooreenkoms met die weermag onderteken oor die versorging van die perde, hoewel die weermag "voortdurend van die ooreenkoms afgewyk het". Wilson het vandag weer gesê die hoof van die weermag ignoreer die raad en sy aanbevelings.
Sy het gesê die raad monitor steeds die perde op die grond buite Potchefstroom, maar dat toestande daar op dié stadium bevredigend is.
Wilson het gesê volgens die weermag is die perde by Rooiwal onder mediese sorg en het die raad geen gronde om die diere nou te verwyder nie.
Maroela Media het die weermag om kommentaar genader, maar het nog nie terugvoer ontvang nie.
Nou waarvoor, op dees aarde, behalwe vir parade-doeleindes, het die SANW nog perde? Leef hulle dan in die laat 1890's toe oorlog nog op perde-rug gevoer is?
Ba! Die SANW wil die perde 'oplei' – ag genugtig man, die SANW kan dan nie eens hul lede na behore oplei nie, waar sal hulle nog 'n spul wilde, ondervoede en siek perde kan oplei?
"And the list goes on and on and on"
Wat ek hier wil sê, sal veroorsaak dat die EFF die komende verkiesing wen.
Net EEN vraag: Wat de hel soek perde nog by die 'Weermag'? Hulle is onbevoeg om na ENIGIETS om te sien! Wat hulle funksie nog in hierdie land is gaan my verstand te bowe.